এই রোগ প্রতিরোধের ক্ষেত্রে প্রতিরোধক্ষম জাতের বোরো ধান যেমন- ব্রি-৫৮, ব্রি-৬৭ ও ব্রি-৬৯-এর চাষ করতে হবে। এসব জাতের ধানে এখনো ব্লাস্ট রোগ পরিলক্ষিত হয়নি; মাটিতে পর্যাপ্ত জৈবসারসহ সুষম মাত্রায় সব ধরনের রাসায়নিক সার ব্যবহার করতে হবে। প্রয়োজনের অতিরিক্ত ইউরিয়া সার ব্যবহার করা উচিত নয়। ইউরিয়া সার তিন কিস্তিতে উপরি প্রয়োগ করলে ভালো ফল পাওয়া যায়। পটাশ সার সমান দুই ভাগে ভাগ করে প্রয়োগ করতে হবে। প্রথম ভাগ জমি তৈরির সময় এবং দ্বিতীয় ভাগ শেষ কিস্তি হিসেবে ইউরিয়া সার প্রয়োগের সময় ব্যবহার করতে হবে; আক্রান্ত জমি থেকে বীজ সংগ্রহ না করে সুস্থ এবং রোগমুক্ত জমির ধানগাছ থেকে বীজ সংগ্রহপূর্বক শোধন করে ব্যবহার করতে হবে; ব্লাস্ট রোগে আক্রান্ত জমির ধান কাটার পর, খড়-কুটো পুড়িয়ে ফেলতে হবে এবং ছাই জমিতে মিশিয়ে দিতে হবে; এবং প্রয়োজন বোধে ধানের জমিতে পানি সেচের ব্যবস্থা করতে হবে।